b"\n_START_ARTICLE_\nSetge de Barbastre (1064)\n_START_SECTION_\nAntecedents\n_START_PARAGRAPH_\nDespr\xc3\xa9s de la derrota a la Batalla de Graus la primavera de 1063, en la qual  va morir Ramir I d'Arag\xc3\xb3, Ahmed I ben Sulaiman, al-Muktadir va deixar de pagar paries als castellans, i sense la protecci\xc3\xb3 castellana, San\xc3\xa7 I d'Arag\xc3\xb3 i Pamplona va poder atacar Barbastre._NEWLINE_El papa Alexandre II va promoure el 1064 una croada per la conquesta dels territoris musulmans de la pen\xc3\xadnsula Ib\xc3\xa8rica, que atorgava la remissi\xc3\xb3 dels pecats als combatents. L'expedici\xc3\xb3 a Barbastre fou preparada a Barcelona en una reuni\xc3\xb3 del legat pontifici Hug Candi i el comte Ramon Berenguer I.\n_START_SECTION_\nEl setge\n_START_PARAGRAPH_\nEn el setge, que dur\xc3\xa0 quaranta dies del 1064, hi participaren tropes aragoneses del rei San\xc3\xa7 I d'Arag\xc3\xb3 i Pamplona; les del comte Ermengol III d'Urgell liderades per Arnau Mir de Tost; les del bisbe Guifr\xc3\xa9 de Vic; tropes papals comandades per Guillaume de Montreuil, i les normandes de Guiu Guillem, el duc d'Aquit\xc3\xa0nia._NEWLINE_Despr\xc3\xa9s de prendre el raval de la ciutat, els vilatans es refugiaren rere la muralla i els cristians bloquejaren l'aq\xc3\xbceducte subterrani i la ciutat es rend\xc3\xad, per\xc3\xb2 els cristians mataren o feren presoners els musulmans, i aquells que escaparen a les muntanyes foren morts per la cavalleria croada.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nLa defensa de la ciutat fou concedida a Ermengol III d'Urgell. Dos anys m\xc3\xa9s tard, Ahmed I ben Sulaiman al-Muktadir va reconquerir la ciutat, i en aquesta nova batalla va morir Ermengol III ._NEWLINE_Ferran I de Lle\xc3\xb3 va atacar la vall de l'Ebre, i despr\xc3\xa9s va assetjar la ciutat de Balansiya (Val\xc3\xa8ncia). Va derrotar l'emirat de Balansiya a la batalla de Paterna, per\xc3\xb2 finalment va haver d'aixecar el setge."